Rådets afgørelse 2003/563/FUSP

af 29. juli 2003

om videreførelse af Den Europæiske Unions militæroperation i Den Tidligere Jugoslaviske Republik Makedonien

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 17, stk. 2,

under henvisning til fælles aktion 2003/92/FUSP(1) af 27. januar 2003 om Den Europæiske Unions militæroperation i Den Tidligere Jugoslaviske Republik Makedonien, og

ud fra følgende betragtninger:

(1) I Rådets afgørelse 2003/202/FUSP af 18. marts 2003 om iværksættelse af den EU-ledede militæroperation i Den Tidligere Jugoslaviske Republik Makedonien(2) hedder det, at EU's operation i Den Tidligere Jugoslaviske Republik Makedonien forventes at vare seks måneder fra den 31. marts 2003.

(2) Ved brev af 4. juli 2003 stilet til generalsekretæren/den højtstående repræsentant anmodede præsidenten for Den Tidligere Jugoslaviske Republik Makedonien, Boris Trajkovski, Den Europæiske Union om at videreføre Operation Concordia frem til den 15. december 2003 med det eksisterende mandat og inden for de nuværende juridiske rammer.

(3) Den 7. juli 2003 udtalte Bidragyderkomitéen, at operationen bør videreføres frem til den 15. december 2003.

(4) Den Udenrigs- og Sikkerhedspolitiske Komité har vurderet de fremskridt, der er gjort i forbindelse med Operation Concordia, og den besluttede den 11. juli 2003 under hensyn til EU's Militærkomités udtalelse af 7. juli 2003 at anbefale en videreførelse af operationen frem til den 15. december 2003.

(5) Den 24. juli 2003 afgav EU's Militærkomité udtalelse til Den Udenrigs- og Sikkerhedspolitiske Komité om et styrkehovedkvarter for operationen efter den 30. september 2003.

(6) Der har fundet en brevveksling sted med NATO om den fortsatte tilrådighedsstillelse, observation, tilbagelevering og tilbagekaldelse af NATO-aktiver og -kapaciteter med henblik på en EU-militæroperation i Den Tidligere Jugoslaviske Republik Makedonien i henhold til den specifikke aftale mellem EU og NATO af 17. marts 2003.

(7) EUROFOR-medlemsstaterne foreslog den 17. juli 2003, at styrkehovedkvarteret for Operation Concordia skal etableres inden for rammerne af EUROFOR fra den 1. oktober 2003.

(8) Rådet vedtog den 21. juli 2003 at videreføre operationen under de hidtidige vilkår for en kort supplerende periode indtil den 15. december 2003. Det udtrykte endvidere sin påskønnelse af Frankrigs indsats som rammenation med hensyn til styrkehovedkvarteret og hilste EUROFOR's tilbud om at overtage rammeansvaret for styrkehovedkvarteret fra Frankrig velkomment.

(9) Operation Concordias finansielle parametre forventes at forblive uændrede pr. 1. oktober 2003. Det er derfor ikke relevant at anvende artikel 7, stk. 3, i den finansforordning, der er knyttet som bilag til Rådets afgørelse af 27. januar 2003 om oprettelse af en operativ finansieringsmekanisme med henblik på finansiering af de fælles udgifter til en EU-militæroperation i Den Tidligere Jugoslaviske Republik Makedonien, i den resterende del af den tid, Operation Concordia varer.

(10) Det er ikke muligt at overholde de frister, der er omhandlet i artikel 9, stk. 2, i nævnte finansforordning

(11) Den Udenrigs- og Sikkerhedspolitiske Komité vil fortsat undersøge situationen i Den Tidligere Jugoslaviske Republik Makedonien på baggrund af yderligere hensigtsmæssige afgørelser, som Rådet skal vedtage.

(12) I overensstemmelse med artikel 6 i protokollen om Danmarks stilling, der er knyttet til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i udarbejdelsen og gennemførelsen af Den Europæiske Unions afgørelser og aktioner, som har indvirkning på forsvarsområdet. Danmark deltager ikke i finansieringen af operationen -

TRUFFET FØLGENDE AFGØRELSE:

Artikel 1

EU's militæroperation i Den Tidligere Jugoslaviske Republik Makedonien videreføres frem til den 15. december 2003.

Artikel 2

1. Generalmajor Luis Nelson Ferreira dos Santos udnævnes til øverstbefalende for EU-styrken fra den 1. oktober 2003.

2. EUROFOR overtager fra den 1. oktober 2003 Frankrigs forpligtelser med hensyn til styrkehovedkvarteret.

Artikel 3

1. Artikel 7, stk. 3, i den finansforordning, der er knyttet som bilag til Rådets afgørelse af 27. januar 2003 om oprettelse af en operativ finansieringsmekanisme med henblik på finansiering af de fælles udgifter til en EU-militæroperation i Den Tidligere Jugoslaviske Republik Makedonien, finder ikke anvendelse.

2. Uanset artikel 9, stk. 2, i den i stk. 1 nævnte finansforordning, godkender formandskabet budgettet for den følgende regnskabsperiode senest den 30. september 2003.

3. Administratoren af den operative finansieringsmekanisme med henblik på finansiering af de fælles udgifter til en EU-militæroperation i Den Tidligere Jugoslaviske Republik Makedonien kan indkalde bidrag på op til 800000 EUR fra de bidragydende medlemsstater.

Artikel 4

Denne afgørelse træder i kraft på datoen for vedtagelsen.

Artikel 5

Denne afgørelse offentliggøres i Den Europæiske Unions Tidende.

Udfærdiget i Bruxelles, den 29. juli 2003.

På Rådets vegne

F. Frattini

Formand

(1) EUT L 34 af 11.2.2003, s. 26.

(2) EUT L 76 af 22.3.2003, s. 43.